Οι δείκτες που χρησιμοποιούνται στο χημικό εργαστήριο και τα χρώματά τους σε όξινα, ουδέτερα και βασικά διαλύματα

Στο χημικό εργαστήριο χρησιμοποιούνται μια σειρά από δείκτες. Είναι ουσίες που παρασκευάζονται από τους χημικούς ή παραλαμβάνονται από εκχύλιση φυτών. Συνήθως στο χημικό εργαστήριο όταν λέμε «δείκτες» εννοούμε τα διαλύματά τους. Το χρώμα που παίρνει ένα διάλυμα μιας ουσίας αν προσθέσουμε μερικές σταγόνες δείκτη μας βοηθά να διαπιστώσουμε αν είναι οξύ ή βάση. Πολλές φορές προσθέτουμε μερικές σταγόνες δείκτη σε απεσταγμένο νερό και στη συνέχεια προσθέτουμε την ουσία ή το διάλυμά της. Το αποτέλεσμα είναι το ίδιο. Στο σχήμα δίνονται τα ονόματα μερικών από αυτούς και τα χρώματα που έχουν σε όξινα, ουδέτερα και βασικά διαλύματα, δηλαδή σε τιμές pH από 0 έως 14. Με τη βοήθεια του κατάλληλου δείκτη ή με συνδυασμό κατάλληλων δεικτών μπορούμε να μετρήσουμε κατά προσέγγιση το pH του διαλύματος.